《示儿子广钧应春官试》
清代·郭筠

男儿贵自励，秋实滋春华。神京旧游地，飞盖耀朝霞。

怀抱非楚旧，雕虫慎毋夸。努力事砚耕，夙夕勉休嘉。

先德缅高风，敬畏理无差。勿为流俗迁，言行相毗夸。

驱车不遑息，祇役出田园。明星杂微月，残暑映离筵。

肃肃戒宵征，闻鸡促先鞭。野树合浓云，江花湛露圆。

葆真而守约，嚣烦自能捐。小住石城署，承欢杖履前。

蒙荫蹈良规，进退毋自专。秋至百草凄，转辔无流连。

行矣慎寒暑，戒之在短篇。

作者简介：郭筠，字诵芬，蕲水人。道光戊戌进士、两淮盐运使霈霖女，湘乡大学士谥文正曾国藩子妇，举人郎中纪鸿室。有《艺芳馆诗集》。